COMUNICARE A COMISIEI CĂTRE PARLAMENTUL EUROPEAN ȘI CONSILIU Avizul Comisiei referitor la inițiativa privind un regulament al Parlamentului European și al Consiliului de modificare a Deciziei 2005/681/JAI de instituire a Colegiului European de Poliție (CEPOL), prezentată de Belgia, Bulgaria, Republica Cehă, Germania, Estonia, Grecia, Spania, Franța, Croația, Italia, Cipru, Letonia, Lituania, Luxemburg, Ungaria, Malta, Țările de Jos, Austria, Polonia, Portugalia, România, Slovenia, Slovacia, Finlanda și Suedia /* COM/2014/07 final */





COMUNICARE A COMISIEI CĂTRE PARLAMENTUL EUROPEAN ȘI CONSILIU Avizul Comisiei referitor la inițiativa privind un regulament al Parlamentului European și al Consiliului de modificare a Deciziei 2005/681/JAI de instituire a Colegiului European de Poliție (CEPOL), prezentată de Belgia, Bulgaria, Republica Cehă, Germania, Estonia, Grecia, Spania, Franța, Croația, Italia, Cipru, Letonia, Lituania, Luxemburg, Ungaria, Malta, Țările de Jos, Austria, Polonia, Portugalia, România, Slovenia, Slovacia, Finlanda și Suedia Titlul inițiativei: Inițiativa privind un regulament al Parlamentului European și al Consiliului de modificare a Deciziei 2005/681/JAI de instituire a Colegiului European de Poliție (CEPOL) Propunerea a fost înaintată oficial în data de: 4 decembrie 2013 Temeiul juridic: Inițiativa are drept temei articolul 87 alineatul (2) litera (b) din TFUE, care prevede procedura legislativă ordinară, și este prezentată de un grup de douăzeci și cinci de state membre, îndeplinind, prin urmare, condiția de a fi prezentată de către un grup alcătuit din cel puțin un sfert din statele membre ale Uniunii Europene, în conformitate cu articolul 76 litera (b) din TFUE. Statutul procedurii: În așteptarea primei lecturi a Parlamentului European Aprecierea generală: Inițiativa luată de către statele membre este prezentată ca fiind o transpunere în termeni juridici a acordului politic la care s-a ajuns în cadrul Consiliului JAI din 8 octombrie 2013 de a se transfera, cu titlu provizoriu, sediul CEPOL din Bramshill (Regatul Unit) la Budapesta (Ungaria), în urma anunțului din decembrie 2012 al Regatului Unit privind decizia sa de a închide situl din Bramshill în 2014. Alegerea orașului Budapesta pentru noul sediu provizoriu al CEPOL a fost făcută printr-o modalitate specifică de vot propusă de președinție și acceptată de statele membre, în cadrul secțiunii „Acorduri provizorii de găzduire a CEPOL”, în timpul prânzului de lucru al Consiliului JAI din 8 octombrie. Aceasta a avut la bază cele 7 candidaturi prezentate în urma cererii lansate în iulie 2013 de președinția Consiliului pentru găzduirea, cu titlu provizoriu, a Colegiului European de Poliție, până când se găsește o soluție pe termen lung pentru viitorul agenției. Statele membre care și-au depus candidatura au fost Irlanda, Grecia, Spania, Italia, Ungaria, Țările de Jos și Finlanda. Finlanda și-a retras ulterior candidatura. Acordul politic a fost confirmat la reuniunea Consiliului JAI în aceeași zi, 8 octombrie. Cu toate acestea, în primul rând, Comisia remarcă faptul că proiectul de regulament de modificare a deciziei privind CEPOL nu se referă la transferul provizoriu al sediului CEPOL și, prin urmare, nu pune în aplicare acordul politic menționat anterior, ci merge mult mai departe. În această privință, inițiativa statelor membre este în opoziție directă cu propunerea Comisiei de regulament privind Europol, inclusiv cu fuzionarea CEPOL cu Europol, care a fost și rămâne în discuție din 27 martie 2013. Propunerea Comisiei are ca obiectiv abordarea, în mod cuprinzător, a modalităților de îmbunătățire a eficacității cooperării polițienești și a formării în acest domeniu. Aceasta este concepută pentru a se realiza sinergii funcționale și reduceri de costuri, în conformitate cu obiectivul general al reformei propuse și în conformitate cu recomandările stabilite în abordarea comună privind agențiile descentralizate, aprobată de cele trei instituții. Acesta este motivul pentru care problema sediului CEPOL nu ar trebui analizată izolat de acest context mai larg al unei reforme funcționale și operaționale care ar răspunde obiectivelor de raționalizare și de îmbunătățire operațională pentru ambele agenții. În același context, Comisia observă că studiul de impact anexat la această inițiativă constă numai în stabilirea costurilor și a beneficiilor unei singure soluții, și anume transferul CEPOL la Budapesta, fără a se lua în considerare și fără a se compara cu economiile în materie de costuri care rezultă din fuziunea CEPOL cu Europol propusă de Comisie sau cu alte soluții alternative. Comisia constată, de asemenea, efectele bugetare negative ale unei duble mutări și faptul că finanțarea suplimentară necesară ar trebui să provină din alocarea bugetară existentă, ceea ce înseamnă că aceste fonduri nu ar putea fi utilizate în alte scopuri. Concluzii Prin urmare, Comisia dă un aviz negativ inițiativei statelor membre. În plus, Comisia invită Parlamentul European și Consiliul să evite orice efect bugetar negativ al unei soluții care nu ar conduce la sinergii funcționale și la economii în materie de costuri și care nu ar fi în conformitate cu recomandările stabilite în abordarea comună privind agențiile descentralizate aprobată de cele trei instituții. Dacă s-ar da curs acestei inițiative, Comisia ar fi obligată să facă o declarație la momentul adoptării ei privind caracterul provizoriu al acestui regulament, privind efectele sale bugetare negative și privind necesitatea de a nu se aduce atingere rezultatului discuțiilor cu privire la propunerea Comisiei. În acest context, Comisia încurajează Parlamentul European și Consiliul să pornească de la progresele constructive obținute privind propunerea sa de reformare a cadrului juridic al Europol, reflectând în același timp asupra unei soluții alternative a unui sediu comun al CEPOL și Europol, care ar răspunde obiectivelor de raționalizare și de îmbunătățire operațională pentru ambele agenții.